ગોંડલ ખાતે ઉમવાળા રોડ ઉપર આવેલ રામરાજ્ય જીનિંગ મિલના ગોડાઉનમાં મગફળીના અંદાજે 28 કરોડના જથ્થામાં આગ લાગવાની ઘટના તથા તાજેતરમાં જેતપુરના પેઢાલા ખાતે મગફળી કૌભાંડ સામે કોંગ્રેસ આક્રમક બની છે. આજે સવારે ગોંડલ રોડ ઉપર આવેલ રામરાજ્ય જીનિંગ મિલના ગેટની બહાર કોંગ્રેસ દ્વારા છાવણી નાખી વિધાનસભાના વિપક્ષી નેતા પરેશભાઈ ધાનાણીએ ધરણાં શરૂ કર્યા છે. ગોંડલ કોંગ્રેસના પ્રવક્તા દિનેશભાઈ પાતરના જણાવ્યા મુજબ સવારે 9 થી સાંજના 5 વાગ્યા સુધી પરેશભાઈ ધાનાણી દ્વારા ધરણા કરાશે. ઉલ્લેખનીય છે કે ગોંડલ પંથક ભાજપનો ગઢ ગણાય છે ત્યારે ગોંડલમાં જ વિધાનસભાના વિપક્ષી નેતા દ્વારા ધરણાનું આયોજન કરતા ઉતેજના ફેલાવા પામી છે. ધરણાના પગલાને લઇ છાવણી પાસે પોલીસનો ચૂસ્ત બંદોબસ્ત ગોઠવી દેવામાં આવ્યો છે.